钦定古今图书集成/理学汇编/文学典/第034卷 > 陆倕
## 钦定古今图书集成/理学汇编/文学典/第034卷 > 陆倕

按《梁书》本传，“倕字佐公，吴郡吴人也。晋太尉玩六世
孙。祖子真，宋东阳太守。父慧晓，齐太常卿。倕少勤学，
善属文，于宅内起两间茅屋，杜绝往来，昼夜读书，如
此者数载，所读一遍，必诵于口。尝借人《汉书》，失《五行
志》四卷，乃暗写还之，略无遗脱。幼为外祖张岱所异。
岱尝谓诸子曰：‘此儿，汝家之阳元也’。十七举本州秀”
才。刺史竟陵王子良开西邸，延英俊，倕亦预焉。辟议
曹从事参军，庐陵王法曹行参军。天监初，为右军安
成王外兵参军，转主簿。倕与乐安任昉友善，为《感知
己赋》以赠昉，昉因此名以报之曰：“信伟人之世笃，本
侯服于陆乡，缅风流与道素，袭衮衣与绣裳，还伊人
而世载，并三骏而龙光，过龙津而一息，望凤条而曾
翔。彼白玉之虽洁，此幽兰之信芳。思在物而取譬，非
斗斛之能量。匹耸峙于东岳，比凝厉于秋霜，不一饭
以妄过，每三钱以投渭。匪蒙袂之敢嗟，岂沟壑之能
衣。既蕴藉其有馀，又淡然而无味。得意同乎卷怀，违
方似乎仗气。类平叔而靡雕，似子云之不朴。冠众善
而贻操，综群言而名学。折高戴于后台，异邹、颜乎董
幄。”采《三诗》于河间，访九师于淮曲。术兼口传之书，艺
广铿锵之乐。时坐睡而梁悬，裁枝梧而锥握。既文过
而意深，又理胜而辞缛。咨余生之荏苒，追岁暮而伤
情。测徂阴于堂下，听鸣锺于洛城。唯忘年之陆子，定
一遇于班荆。余获田苏之价，尔得海上之名。信落魄
而无产，终长对于短生，饥虚表于徐步，逃责显于疾
行，子比我于叔则，又方余于耀卿，心照情交，流言靡
惑，万类暗求，千里悬得，言象可废，蹄筌自默，居非连
栋，行则同车，冬日不足，夏日靡馀，肴核非饵，丝竹岂
娱，我未舍驾，子己回舆，中饭相顾，怅然动色。邦壤既
殊，离会莫测，存异山阳之居，没非要离之“侧，似胶投
漆中，离娄岂能识。”其为士友所重如此。迁骠骑临川
王东曹掾。是时礼乐制度，多所创革。高祖雅爱倕才，
乃敕撰《新漏刻铭》，其文甚美。迁太子中舍人，管东宫
书记。又诏为《石阙铭记》，奏之。敕曰：“太子中舍人陆倕
所制《石阙铭》，辞义典雅，足为佳作。昔虞丘辨物，邯郸
献赋，赏以金帛，前史美谈。可赐绢三十匹。”迁太子庶
子，国子博士，母忧去职。服阕，为中书侍郎，给事黄门
侍郎、扬州别驾从事史，以疾陈解，迁鸿胪卿，入为吏
部郎，参选事。出为云麾晋安王长史、寻阳太守，行江
州府州事，以公事免。左迁中书侍郎，司徒司马，太子
中庶子，廷尉卿。又为中庶子，加给事中、扬州大中正。
复除国子博士，中庶子，中正并如故。守太常卿，中正
如故。普通七年卒，年五十七。文集二十卷行于世。第
四子缵，早慧，十岁通经，为童子奉车郎，卒。